khistorydata/jeongjo-sjw-relations huggingface dataset:
정조 7년
癸卯十二月十七日巳時。上御春塘臺。圓點儒生講製入侍時。行都承旨沈豐之。行左承旨朴祐源。右承旨林錫喆。左副承旨安聖彬。右副承旨李時秀。同副承旨趙興鎭。假注書徐瀅修朴能源。記事官李祖承尹行任。待敎李崑秀。以次侍立。上曰。今日試官。以閣臣爲之。竝令入侍。試官原任提學鄭民始徐浩修。一直提學鄭志儉。二直提學徐有防。原任直閣金憙。檢校直閣徐龍輔。行四拜禮訖。以次侍立。上曰。領右相及藥房都提調提調竝入侍。賤臣承命出。與領議政鄭存謙。右議政李福源。都提調徐命善。提調徐有隣偕入。存謙等進前曰。日間聖體。若何。上曰。一樣矣。命善曰。近日進服童便。此恐有妨於胃氣。勿爲更進。似好矣。上曰。似有滯氣故進服。別無所害矣。存謙曰。臘享在卽。親行之盛意。臣固欽仰。而取考前例。則先朝多有攝行之典。且當栗烈之節。有妨親將。故敢此仰達矣。上曰。先朝或有替行之擧。而予則夏節多病。每於享祀多不能躬行。今則姑無見病。若筋力不逮則已。不然則於大享。敢不躬將乎。存謙曰。元子宮感候。旋卽差復。不勝萬幸矣。福源曰。元子宮相見禮。稍待日和爲之事。草記允下矣。以立春後。更擇吉日入啓之意。分付該曹。何如。上曰。依爲之。出擧條上命豐之書傳敎曰。本院貶目中。上字亦未免落漏云。而處分不可異同。訓鍊院磨勘堂上。一體敍用。下僚執筆所失。比判堂較重。然亦不必區別。兵曹堂上罷職。亦爲敍用。又命書傳敎曰。重其事耳。罰亦施焉。都政日字在卽此時銓長。不宜久曠。前兵曹判書李𡊠敍用。仍任前職。祐源曰。兵曹判書李𡊠仍任事。命下矣。政官牌招開政。以爲下批之地。何如。上曰。依爲之。出擧條仍命書榻敎曰。兵曹判書李𡊠牌招。傳授命召。又命書傳敎曰。歲末訟曹。委屬可悶。刑曹參議趙鼎鎭。仍任前職。又命書傳敎曰。吏曹參判許遞。前望單子入之。待下批牌招察任。上曰。大司成率儒生以入。可也。閔鍾顯與儒生等。入行四拜禮訖。上曰。儒生入門數幾何。鍾顯曰。一百八人矣。上曰。圓點都數幾何。鍾顯曰。三百餘人矣。上曰。入門數何其小也。鍾顯曰。在鄕者居多。或有未赴者矣。上曰。或有追後待令者乎。鍾顯曰。無矣。上命食堂催促擧行。仍謂諸大臣曰。卿等爲儒生時。曾參食堂乎。存謙福源曰。臣等曾以大司成參食堂。而儒生時則未參矣。命善曰。臣則曾經圓點。屢觀泮試。多參食堂矣。上曰。卿等今適入來。參堂。可也。仍命進食堂床進御。又命以各食床。分賜大臣閣臣承旨翰注。上曰。儒生食堂。甚濟濟矣。存謙曰。觀其威儀。眞所謂有三代遺風矣。上命承旨。頒紙懸題訖。又命儒生進講。試官分二所。鄭民始鄭志儉閔鍾顯徐龍輔爲一所試官。徐浩修徐有防金憙爲二所試官。儒生等。以次進講訖。上命興鎭書傳敎曰。圓點儒生之試講試製。出於奬勸之意。而觀此擧案。數甚零星。此殆奬勸失其方而然。以此意。令大司成知悉。嗣後勸課之事。各別着念。無或泛忽。亦當時時召試。以此令諸生知悉。每歲末圓點準點人。姓名具。別單草記事。定式施行。仍命諸試官考券訖。上命豐之諭諸生曰。今番則設試之初。故賞典從略頒給。而此後當頻頻召接。或講或試。賞典亦未必不如命題之意。諸生體予奬勸之心。入處齋舍。勤讀勤做。可也。又謂鍾顯曰。卿方久任。責成於師儒之地。月講旬製。着實擧行。可也。仍命三上。特賜大學具解。三中各賜紙四卷。三下各賜紙三卷。草三下二卷。次上一卷。仍命書傳敎曰。日次儒生入格人賞格。依例捧傳旨。又命書傳敎曰。泮儒應製。屢占榜魁。否必優等。自秋至冬。四次入格。其在奬多士惜其才之道。豈無別般褒勸之擧乎。此政學而優則仕者。進士李尙榮。令該曹今日內初仕窠。口傳差擬。浩修曰。臣於內閣事。竊有區區微見。閣臣之責。無大於稽古。而稽古之方。寔藉於儲書。則購求一代之墳典。賁飾四部之章程。庸俾豹直之臣。博其見聞。魚魯之訛。得以校對者。允合於唐宋右文之美制。而第緣設施未久。物力難辦。古文奇字。尙矣無論。全經正史。亦皆不備。獻書立賞。雖云古今之異宜。捐俸給直。豈無措置之倣行。諸閣臣相議。方謀廣貿之道。而年前本閣所劃太僕留在之錢。姑先取來。以爲經始之地似好。故敢此仰達矣。上曰。依爲之。出擧條上曰。歲末宣傳官內試射。當於明日爲之。依例待令之意。分付。可也。仍還內。諸臣以次退出。
정조 7년
行都承旨沈豐之坐。行左承旨朴祐源坐直。右承旨林錫喆坐直。左副承旨安聖彬坐。右副承旨李時秀坐。同副承旨趙興鎭坐。注書二員未差。假注書徐瀅修仕直李敬五仕。事變假注書沈銖仕。
정조 7년
傳于朴祐源曰。左承旨軍士房承旨入侍。
정조 7년
沈豐之啓曰。吏曹假郞廳來言。待明朝開政事。命下。而判書李在簡病不來。參判金文淳未肅拜。參議未差。不得開政云。判書參判。竝卽牌招。何如。傳曰。允。
정조 7년
傳于沈豐之曰。守令有闕之代。皆令今日政差出。
정조 7년
有政。吏批。判書李在簡進。參判金文淳牌不進。參議未差。右副承旨李時秀進。以李𡊠爲軍器提調。洪景厚爲韓山郡守。朴綏源爲公山判官。金相丁爲靑山縣監。任希游爲軍威縣監。
정조 7년
沈豐之啓曰。假注書朴能源。身病猝重。勢難察任。今姑改差。何如。傳曰。允。
정조 7년
假注書朴能源改差。代以李敬五爲假注書。
정조 7년
兵曹口傳政事。以金養和爲宣傳官。崔喜謙爲古今島僉使。
정조 7년
傳于林錫喆曰。吏房承旨。持祭報府入侍。
정조 7년
備忘記。宣薦內禁衛內試射時。二番內禁衛出身李釴。柳葉箭一巡貫三中陞六。一番內禁衛出身李鎭國。柳葉箭一巡貫一中邊三中。相當職調用。
정조 7년
沈豐之。以禮曹言啓曰。來甲辰年正朝陳賀節目。當爲擧行。而社稷祈穀親祭散齋相値。殿庭軒架鼓吹。以陳而不作。磨鍊書入之意。敢啓。傳曰。知道。
정조 7년
李時秀。以吏曹言啓曰。今此臘享大祭親行時。掌牲令當爲塡差。而該署郞廳。只有三人。無以分排於四處享所。以他司官員。推移塡差。何如。傳曰。允。
정조 7년
李時秀。以吏曹言啓曰。今此宗廟臘享大祭親行時。許多執事。皆以侍從塡差。而時無職名人員。令該曹口傳付軍職。何如。傳曰。允。
정조 7년
李時秀。以吏曹言啓曰。今此景慕宮臘享大祭終獻官。前參判趙時俊塡差。而時無職名。令該曹口傳付軍職。何如。傳曰。允。
정조 7년
兵曹口傳政事。副司直趙時俊單付。
정조 7년
李時秀。以吏曹言啓曰。莊陵參奉李淞。昭寧園守奉官朴命燮。繕工監監役官李敦源呈狀內。俱以身病甚重。勢難察任云。竝依例改差。何如。傳曰。允。
정조 7년
吏曹口傳政事。以李尙榮爲莊陵參奉。
정조 7년
沈豐之。以承文院言啓曰。鐵山漂民印票査報回咨。令文任撰出事。命下矣。義州漂民出送回咨。亦爲依例撰出。正書安寶後。別定禁軍。騎撥下送于灣府。使之傳給鳳城將處。以爲轉致盛京之地。何如。傳曰。允。
정조 7년
李時秀。以漢城府言啓曰。自今十六日至今日。判尹臣金履素。審察西部北部。左尹臣李崇祜。分察南部中部。右尹臣李敬懋。分察東部。江郊。則就其入於部抄。而不入尊位抄。或入於尊位抄。而不入部抄者。詳査歸一。或添或拔。城內則抽牲其可合摘奸者。一體擧行。仍以特敎行部。趁歲發賣之德意。宣布曉諭。而抄戶旣畢。今方鱗次修成冊。移送賑廳之意。敢啓。傳曰。知道。文書磨勘之際。多費日字。價本收聚之間。又費日字。然則歲前發賣。不無未及之慮。卿等親自照檢。罔夜修整。斯速送于該廳。昨已筵飭。而萬一給米之時。以價本之未納。雖一人有見拔之弊。此部官輩。不善知委之致。已令賑廳。一一草記。從後現發。則該部官難逭重繩。以此申明嚴飭。無勢殘民。分錢難辦。東貸西覓。因仍踰限。則豈不矜悶之甚乎。此則各該尊位。多般周章。無或有此等之弊事。自卿府捧甘各部。使之揭榜坊曲。可也。
정조 7년
朴祐源。以禁衛營言啓曰。本營槍劍軍試才時。有頉之類。試記中懸註以入之意。敢啓。傳曰。知道。
정조 7년
趙興鎭。以御營廳言啓曰。本廳諸將官。今年射講居首人。別單書入之意。敢啓。傳曰。知道。
정조 7년
掌令尹㬦啓曰。臣姿性儱侗。言議巽軟。本不合於淸朝耳目之任。怵畏義分。冒沒出肅。而第合辭中。有湖西營獄罪人等設鞫得情之請。而臣與其中李奎景爲內外兄弟之親。顧臣私誼。有難冒參。其在大論。不可暫闕。臣之進退。豈不郞當乎。以此情勢。不可一刻蹲仍於臺次。請命遞斥臣職。答曰。勿辭。
정조 7년
林錫喆啓曰。掌令尹㬦。再啓煩瀆。退待物論矣。傳曰。知道。
정조 7년
癸卯十二月十八日辰時。上御誠正閣。左承旨軍士房承旨入侍時。二直提學徐有防。行左承旨朴祐源。同副承旨趙興鎭。待敎李崑秀。假注書徐瀅修。記事官李祖承尹行任。以次進伏訖。上曰。今日當行內試射。與卿等。偕往春塘臺。好矣。仍乘輿詣春塘臺。降輿陞座後。命兵曹判書李𡊠。禁衛大將李敬懋。率將官以下行軍禮。因宣傳官之不善擧行。命宣傳官李身敬記過。仍命分三所開場試才。上曰。守禦使所撰咨文。儘是合作矣。有防曰。向來咨文。亦善作矣。上命兩所開場。如有錯雜之弊。差備官當嚴加處分。宣傳官分往申飭。可也。宣傳官受命出傳。試射旣畢。上命興鎭書傳敎曰。槍劍將效勞。無異挾輦將。而挾輦將有收用之路。渠輩未蒙一視之澤。必有抑鬱之心。每年試射。蓋出於慰悅之意。今日試射時。槍劍哨官崔喜謙。柳葉箭三分騎芻二中。邊將除授。令該曹口傳擬入。書訖。上謂𡊠曰。有邊將窠乎。𡊠曰。古今島僉使有窠矣。又命書傳敎曰。今日內試射時。南行宣傳官李宗爀。一巡三中。依例直赴殿試。仍命宣傳官有闕之代。口傳差出。出榻敎又命宣薦出身進前。各奏姓名。至尹頤東。上敎曰。尹僖東之事。至今惻傷。故以爾爲僖東之從弟。方欲分付兵曹。此後宣傳官窠。使之擬入。須悉朝家錄用之意也。仍命退。諸臣以次退出。
정조 7년
癸卯十二月十八日初更。上御誠正閣。吏房承旨入侍時。行左承旨朴祐源。假注書徐瀅修。記事官李崑秀尹行任。以次進伏訖。上命祐源。讀祭報府訖。命退。諸臣以次退出。
정조 7년
行都承旨沈豐之坐。行左承旨朴祐源坐。右承旨林錫喆坐直。左副承旨安聖彬坐。右副承旨李時秀坐直。同副承旨趙興鎭病。注書二員未差。假注書徐瀅修仕李敬五仕直。事變假注書沈銖仕。
정조 7년
林錫喆啓曰。卽伏見咸鏡監司李命植。今秋冬等褒貶啓本。則守令無一人居下。殊無嚴明殿最之意。推考警責。何如。傳曰。允。
정조 7년
傳于朴祐源曰。未下直守令。使之當日辭朝。
정조 7년
朴祐源啓曰。未下直守令。當日辭朝事。命下矣。軍威縣監任希游。諫院未署經。除在外外。司諫徐有成。卽爲牌招。以爲署經之地。何如。傳曰。允。
정조 7년
傳于沈豐之曰。右承旨入侍。
정조 7년
以文臣朔試射試官望筒。傳于安聖彬曰。日寒若此。停。
정조 7년
以校理徐美修牌不進罷職傳旨。傳于沈豐之曰。許遞。
정조 7년
傳于朴祐源曰。守令留待。
정조 7년
傳于朴祐源曰。右副承旨與下直守令差使員邊將入侍。
정조 7년
以咸鏡監司南北兵營合操巡操停退。令廟堂稟處事狀啓。傳于安聖彬曰。依狀請南北關合操巡操聚點及獨鎭部鍊。竝限明秋停止事。卽爲分付。
정조 7년
以備邊司武郞廳單付單子。傳于安聖彬曰。近來備郞。生疎莫甚。數遞可悶。趙雲行具載敬等仍任。宣傳官減下。因此思之。薦事行首副行首次知擧行云。下位則不過參薦而已。且其中參下二人。有準瓜報仕者。無罪削仕。在所當念。前宣傳官李星會曺翰振等。律名蕩滌。仍任前職。其餘參上宣傳官等。元照律公事。以公罪擧行。已出代人。他窠推移收用。
정조 7년
有政。吏批。判書李在簡進。參判金文淳病。參議金憙進。行左承旨朴祐源進。以趙時俊爲戶曹參判。李致中爲兵曹參議。朴沁爲開城敎授。金載恒爲繕工監役。李鼎德爲昭寧園守奉官。李熻爲禮賓參奉。成鼎鎭爲正言。曺遠振爲校理。延豊君李𡊠。咸春君李昌運單付。
정조 7년
兵批。判書李𡊠進。參判鄭昌順侍衛進。參議李致中未肅拜。參知趙尙鎭入直。右副承旨李時秀進。以徐有防爲副摠管。鄭順采高信謙李榮逵爲五衛將。李漢籌爲訓鍊僉正。方仲碩爲景熙將。金爔爲訓鍊副正。僉知李弘遂韓命祺單付。副司直尹勉升。
정조 7년
傳于安聖彬曰。訓鍊副正梁埉仍任。
정조 7년
以咸鏡監司。北關移轉穀不得擧行事狀啓。傳于李時秀曰。道伯必有酌量之故。有此狀辭。而旣送監賑使之後。斗米升穀。不許北輸。則北民之缺望姑舍是。在朝家信令之意。果無如何之歎乎。況於日前。特下別諭。使監賑使。宣諭關北之民。俾各恃此奠居。然而畢竟無轉運之擧可乎。此殆道伯。致訝於監賑使之過於浮動。監賑使亦不以目下實狀。細報道伯故耳。更自廟堂。措辭登關。其相持委折。問于監賑使處。仍令論理狀聞。此狀本。明日次對時回啓。
정조 7년
朴祐源。以吏曹言啓曰。厚陵參奉宋厚淵呈狀內。矣身身病。轉益沈痼。屢月調理。尙無減勢。特敎催促之下。承膺無路。惶蹙悶隘。罔知攸措。呈訴縣道。出場無期。專人仰籲。斯速入啓遞改云。身病旣如是危重。則不可等待其差歇。今姑改差。何如。傳曰。允。
정조 7년
李時秀。以訓鍊都監言啓曰。依下敎。今月初六日廣智營入直本局砲手二十四名。集春營入直御營哨官一員及軍兵二十七名。今日南小營試射放後。得中之類。別單書入之意。敢啓。傳曰。取考可據前例。自本局及該營。分等施賞。形止草記。
정조 7년
安聖彬。以訓鍊都監言啓曰。本局待年軍朴重碩。砲手咸泰俊朴遇春等。昨日峨嵯山下。中虎一頭。小虎一頭。私獵捉納。依例封進。而待年軍朴重碩。二虎竝皆先殺。元軍付料後。三升一疋。價布二疋。布子一疋。再殺軍咸泰俊。三升一疋。價布二疋。三殺軍朴遇春。價布一疋。布子一疋。依定式施賞之意。敢啓。傳曰。知道。二頭虎之一時獵捉。極爲可嘉。先殺軍卒。令戶曹加給木綿三疋。次殺人等。各給木綿一疋。形止使之草記。可也。中虎皮乾正待令。小虎皮卿處賜給。
정조 7년
安聖彬。以禁衛營言啓曰。依下敎。本營槍劍把摠任希莘處。上絃弓一張。施賞之意。敢啓。傳曰。知道。
정조 7년
李時秀。以賑恤廳言啓曰。司宰監契任掌許寬。今十二月十二日。紫壽宮橋近處。得八歲男兒南得伊。告于北部。同月十三日牒呈領付。故依節目留養之意。敢啓。傳曰。知道。
정조 7년
李時秀。以賑恤廳言啓曰。雙里門洞契居訓鍊都監砲手曺廷彬。今十二月十二日。渠家門前假家中。得今年生遺棄女兒。而南小洞居李召史。自願收養。告于南部。自該部今月十五日牒呈。故依願施行。帖文追後成給之意。敢啓。傳曰。知道。
정조 7년
李時秀。以賑恤廳言啓曰。武藝別監李珍烈。今十二月十二日南小洞四巨里。得今年生遺棄女兒。而同廳別監趙珍哲。自願收養。告于南部。承政院代使令車喜永。今十二月十二日禁衛營近處。得九歲男兒李福男。告于中部。自各該部。今月十三日牒呈。故今年生遺棄女兒。趙珍哲處。從願施行。帖文追後成給。九歲男兒李福男。依節目。留養本廳之意。敢啓。傳曰。知道。
정조 7년
安聖彬。以義禁府言啓曰。副司果金和中李壽咸兪任柱等。令該府拿問定罪事。傳旨啓下矣。金和中兪任柱。今方待命。卽爲拿囚。而李壽咸京畿水原地下去云。依例發遣府羅將。拿來。何如。傳曰。允。待待命拿囚。
정조 7년
禁府照目。黃海前兵使李潤慶矣。其矣已遲晩三百兩私用外。莫重公貨。擅自飜弄。那移取用之狀。極爲痛駭。照法勘處罪。從一科斷。杖一百收贖。告身盡行追奪。流三千里定配。私罪。奉敎。繕修城堞器械云者。卽捐俸蠲廩。以私補公之謂也是去乙。其矣身段。敢於會付公貨。私自擅貸。流來未報之數。至於此多。此而尋常處之。來頭貪墨之徒。皆將藉此囚。行其胸臆。且以渠所坐。律止編配。可謂非罪伊榮。到今又何必區別功議。遞減至徒年乎。此囚功議勿論。仍其所叨邑。勿限年定配爲良如敎。
정조 7년
大司憲金夏材。持平李度謙。校理姜。副校理林濟遠鄭在信。正言林道浩。修撰李兢淵。副修撰李頤祥李錫夏啓曰。請黜置罪人鄭致達妻爲先還配海島。仍令王府。夬正典刑。以洩神人之憤。措辭見上請黑山島圍籬安置罪人龜柱設鞫嚴問。夬正王法。措辭見上請物故罪人德相。亟施孥籍之典。措辭見上答三司曰。不允。
정조 7년
大司憲金夏材。持平李度謙。正言林道浩啓曰。請彦衡養遂獻遂。竝令王府。設鞫嚴問。措辭見上請還寢會遂絶島定配之命。仍令王府。設鞫得情。措辭見上請還寢李觀源定配之命。更令王府。設鞫得情。措辭見上請遲晩後物故罪人啓能。亟施孥籍之典。措辭見上請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上請楸子島荐棘罪人最中。更令王府。拿致設鞫。期於得情。夬正王法。措辭見上請亟寢煥億島配之命。仍令王府。加刑得情。快施王章。措辭見上請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。措辭見上請島配罪人貞采。亟令王府。更爲設鞫。夬正王法。措辭見上答兩司曰。不允。
정조 7년
持平李度謙啓曰。掌令尹㬦。以臣姿性儱侗。言議巽軟。本不合於淸朝耳目之任。怵畏義分。冒沒出肅。而第合辭中。有湖西營獄罪人等設鞫得情之請。而臣與其中李奎景爲內外兄弟之親。顧臣私誼。有難冒參。其在大論。不可暫闕。臣之進退。豈不郞當乎。以此情勢。不可一刻蹲仍於臺次。引嫌而退。合辭體重。私誼難顧。旣參旋避。處義顚倒。請掌令尹㬦遞差。答曰。依啓。
정조 7년
行判中樞府事臣李徽之箚曰。伏以。惟我殿下。式重祀典。克致誠孝。將詣太廟。躬行臘享之禮。爰遵古儀。今於曉頭。親臨殿陛。使百僚咸聽誓戒。臣跡忝崇班。宜先趨進。而適得寒感。浹旬彌留。近因失攝。諸症添苦。咳嗽孔甚。胸膈煩悶。頭疼眼眩。神昏喘急。兼以癖積發作。心腹牽痛。痰結腰背。俯仰俱難。以此病狀。末由自力。欲起還仆。未免闕禮。跡涉慢蹇。罪合嚴誅。噫。臣無他才能。惟以筋力奔走。不敢偃息。庶幾爲圖報之萬一。而顧今衰氣如縷。少有疾病。莫能抵當。呻楚倍前。忍耐不得。日前考官。亦未趨承。有臣如此。生不如死。惶懍悚蹙。陳章自列。伏乞聖明。亟降威罰。治臣逋慢之罪。以肅朝綱。以安微分。不勝幸甚。取進止。答曰。省箚具悉卿懇。愼節殊庸悶慮。卿須安心勿辭。益加善攝。仍傳曰。此批答。遣史官。傳諭于李判府事。
정조 7년
持平李益運疏曰。誠惶誠恐。頓首謹百拜上言于主上殿下。伏以。臣跡則臲。情惟危蹙。分作聖世之棄物。前後除旨之下。不敢爲承膺之計。瞻望雲天。惟有寸心如結。連日嚴敎荐降。義分是懼。抗顔登陛。一覲日月之光。臣雖退塡丘壑。無復餘憾。第臣引避之辭。實出肝膈。而未蒙聖明之俯燭。竟靳兪許之命。臣之去就。去益郞當。莫省攸措。一日二日。因仍蹲冒。則臣之私義難强。雖不足恤。其於壞廉防而羞臺閣何哉。抑臣又有所萬萬煎急者。臣之老父素患風痺。當寒每劇。已成貞疾。昨者筵退歸視。則外祟交侵。宿症倍添。氣息綿綴。轉側須人。臣方左右扶將。連試藥物。以此情私。實無離側供仕之望。玆敢略入文字。仰瀆宸嚴。伏乞天地父母。察臣踪地之危苦。私情之懇迫。特許鐫免。以肅朝綱。以安賤分。千萬幸甚。臣無任屛營祈懇之至。謹昧死以聞。答曰。省疏具悉。爾其勿辭。救護父病。
정조 7년
癸卯十二月十九日丑時。上詣仁政殿月臺。誓戒入侍時。行都承旨沈豐之。行左承旨朴祐源。右承旨林錫喆。左副承旨安聖彬。右副承旨李時秀。同副承旨趙興鎭。假注書徐瀅修李敬五。記注官金健修。記事官李祖承。二直提學徐有防。檢校直閣徐龍輔。以次侍立。上具遠遊冠絳紗袍。御仁政殿月臺。宗親文武百官。俱以朝服。就拜位行四拜禮。讀誓文官。讀誓文訖。百官復行四拜禮。上曰。東西班擧案捧入。又下敎曰。獻官諸執事。皆待令於東庭。上還詣東月臺駐輦。仍令獻官諸執事進前。豐之奉祭報府。傳呼獻官以下。使之進前。亞獻官判中樞府事徐命善等。以次進前。奏職姓名訖。祝史金和中兪任柱李壽咸。不爲待令。上曰。莫重誓戒諸執事不爲一齊進參。誠極駭然矣。仍命書傳敎曰。大享何等至重至大之禮。況親受誓戒之日。大祝齋祝。無端不參者。至於五人之多。引避詣臺及違牌坐罷。猶可諉之公頉。而外此三人之初不待令。國綱所在。極可駭然。當該執事金和中兪任柱李壽咸。竝令該府。拿問定罪。又命書榻敎曰。吏曹堂上推考。又命書榻敎曰。侍從堂下罷削人竝敍用。又命書傳敎曰。吏曹參議前望單子入之。待下批牌招察任。仍還內。諸臣以次退出。
정조 7년
癸卯十二月十九日巳時。上御誠正閣。右承旨入侍時。右承旨林錫喆。假注書徐瀅修。記事官李崑秀尹行任。以次進伏訖。上曰。昨日擧案之遲滯。非政府之責。乃政院之不善。申飭而然矣。錫喆曰。聖敎誠然矣。吏房錄事。今方招致以待。而其實皆臣等之不善擧行矣。上命政府錄事退去之意。分付。賤臣出傳還入。上命昨日政新除授守令。使之辭朝矣。何不辭朝乎。知入。賤臣出問還奏曰。靑山縣監則今方辭朝。而軍威縣監則以未署經之故。不得辭朝云矣。上命退。諸臣以次退出。
정조 7년
癸卯十二月十九日午時。上御誠正閣。右副承旨與下直守令差使員入侍時。右副承旨李時秀。假注書李敬五。記事官李崑秀尹行任。新溪縣令鄭東元。靑山縣監金相丁。以次進伏訖。上曰。軍威縣監。如已待令。同爲入侍。賤臣承命出。與軍威縣監任希游偕入進伏。上曰。以次奏職姓名。可也。東元進前。奏職姓名訖。上曰。今年年事。在在告歉。言念民事。錦玉靡寧。爾邑則果何如。而糴政亦無難捧之慮否。東元曰。新溪地近山峽。穡事幸免歉荒。較看六道。亦云豐登。各倉還上。小臣來時。亦已畢捧矣。上曰。汝須悉心做去。勿以年事之少勝。而毋忽民事也。相丁進前。奏職姓名訖。上問七事。相丁奏曰。農桑成戶口增學校興軍政修賦役均詞訟簡奸猾息。上曰。下去着實爲之也。希游進前。奏職姓名訖。上問七事。希游奏七事訖。上曰。一司除署經。從速下去。可也。仍命書榻敎曰。軍威縣監任希游。一司除署經。時秀讀傳宣諭訖。東元等先退。上命書判中樞府事李徽之箚批。仍命退。承史以次退出。
정조 7년
癸卯十二月十九日申時。上御誠正閣。左承旨入侍時。行左承旨朴祐源。假注書徐瀅修。記事官李崑秀尹行任。以次進伏訖。上命祐源。讀諸公事訖。命退。諸臣以次退出。
정조 7년
行都承旨沈豐之坐。行左承旨朴祐源病。右承旨林錫喆坐直。左副承旨安聖彬坐直。右副承旨李時秀式暇。同副承旨趙興鎭病。注書二員未差。假注書徐瀅修病李敬五仕直。事變假注書沈銖仕。
정조 7년
傳于安聖彬曰。備堂具善復牌招。進參次對。
정조 7년
沈豐之啓曰。左承旨朴祐源。今日不爲仕進。卽爲牌招。何如。傳曰。待開門牌招。
정조 7년
安聖彬啓曰。判義禁府事鄭尙淳。知義禁府事李在簡。一直提學鄭志儉。下義禁府推考事。命下矣。遞差傳旨。捧入之意。敢啓。傳曰。知道。
정조 7년
傳于林錫喆曰。當該中官拿處。
정조 7년
以領議政看病書啓。傳于林錫喆曰。見今院儲蔘秖。雖甚苟簡。大臣家看病。豈可拘此慳惜。人蔘一兩。令掌務官。卽爲齎傳。爾則不離看病。
정조 7년
安聖彬啓曰。左邊捕盜大將徐有大。下義禁府推考事。命下矣。在前如此之時。有他邊大將兼察之例。今番則何以爲之。敢稟。傳曰。右大將兼察。
정조 7년
安聖彬啓曰。左邊捕盜大將。右大將兼察事。命下矣。右邊捕盜大將趙圭鎭。卽爲牌招。聽傳敎。何如。傳曰。允。
정조 7년
傳于沈豐之曰。同義禁徐有防遞差。
정조 7년
傳于沈豐之曰。金吾堂上前望單子入之。待下批牌招察任。
정조 7년
金吾堂上前望單子入之。判義禁具善復。知義禁鄭民始。同義禁趙時俊落點。
정조 7년
以司諫徐有成牌不進罷職傳旨。傳于林錫喆曰。只推。
정조 7년
傳于安聖彬曰。時囚今日內。開坐捧供以入。
정조 7년
以禁衛營前排軍試取單子。傳于安聖彬曰。分等考例。施賞後。草記。
정조 7년
沈豐之。以吏曹言啓曰。今日本曹開拆坐起時。考見京外褒貶啓本。則東部都事李彦植。奉事崔熽。南部都事李基讓。奉事李鋐。竝宜置中考。而置諸上考。致勤點下。依定式中考施行。驪州牧使元厚鎭貶題。旣無褒語。則宜置中考。而置諸上考。致勤點下。雖已出代。亦依定式。中考施行。引儀金載道。宜置下考。而置諸中考。致勤點下。依定式下考施行。其中南部都事李基讓。旣以中考施行。則三十朔窠。兩次居中。所當依例罷職。而旣有勿遞之特敎。置之。迎日縣監李長煜。泗川縣監朴晉煥。題目兩句。純是貶語。則宜置下考。而置諸中考。殊無嚴明殿最之意。該曹該府堂上及兩道道臣。推考警責。迎日縣監李長煜。泗川縣監朴晉煥依例罷黜。何如。傳曰。允。連中意謂依例罷黜。李基讓等第點下時。初果咨且。聞于該曹。該曹以爲。京中則連三考居中。然後始乃罷黜云。故以更責來效之意。點下於基讓矣。觀此草記措語。殆若法典則當罷。而因特敎勿論者然。事甚可訝。更爲論理草記。京司殿最。部官外。有許多點下處。而俱不擧論。何也。委折亦爲據實草記。可也。
정조 7년
安聖彬。以吏曹言啓曰。童蒙敎官李英裕。安奇察訪金成九。以三十朔窠。兩次居中。其間一中。雖因赦令蕩滌。竝依例罷黜。何如。傳曰。允。
정조 7년
安聖彬。以戶曹言啓曰。因訓鍊都監草記。捉虎軍卒。令戶曹加給木綿後。草記事。命下矣。先殺軍朴重碩。木綿參疋。次殺軍咸泰俊朴遇春。各木綿壹疋。依傳敎。題給之意。敢啓。傳曰。知道。
정조 7년
沈豐之。以禮曹言啓曰。卽接元陵別檢所報。則本陵陵上莎草。自今月初十日以後。至十九日。別無他頉云矣。敢啓。傳曰。知道。
정조 7년
安聖彬。以備邊司言啓曰。頃以鍾城犯越事。更令察理使。嚴査馳啓之意。筵稟分付矣。卽見察理使李在學狀本。則其所査啓。與北兵使狀辭。別無異同。而金成鶴等三名。犯越情節。極其狼藉。竝皆遲晩。其中韓成得。拘囚彼地之說。各人招辭。亦甚明白。承款諸罪人所當分首從。依律處斷。而一名旣已被拘不還。則亦不無日後之慮。仍令牢囚營獄。以待結末。而至於正犯外諸囚。旣無獄情之關係。又無端緖之可覈。令道臣分輕重勘處後。卽爲狀聞事。分付。至於潼關鎭。則鍾城將校。旣以計出移罪。丁寧納招。犯越地界。明在鍾城。則該鎭僉使。分揀。何如。傳曰。允。
정조 7년
安聖彬。以備邊司言啓曰。濟州牧使嚴思晩。災實分等狀啓。有草記稟處之命矣。卽見其狀本。則以爲。今年穡事。最被旱霜之災。未免爲慘歉。而本州則稍實十二里。之次二十五里。尤甚四十二里。大靜則稍實一里。之次二里。尤甚十九里。旌義則稍實四里。之次十二里。尤甚二十一里。而依所下綸音。舊還則爲先停退。新還則亦許代捧。而若夫尤甚里之尤甚民。則雖許代捧。當此歉荒。期於準徵。實有難支之慮。三邑之尤甚里中。尤甚戶當捧條折米二千五百六十一石十一斗七升內。五百十二石五斗三升四合。待明年姑爲退捧。各寺奴身貢米。每口二斗內。依近例折半減捧。男丁大同米。每口五升內。減一升捧上。以示朝家値災優恤之惠澤。軍兵操鍊。裹糧赴操之弊。亦甚不小。姑令停退。待明春從附近哨司鍊。而凡干擧行。固宜登聞。恭俟處分。而候風往來。動費數朔。故蠲減停退等事。敢援前例。先此擧行。事涉擅便。極爲惶恐。竝令廟堂稟處矣。新還之停退。各寺奴身貢米大同米之減捧。軍兵操鍊之停退。災年應行之事。而先爲擧行。從後狀聞。亦有前例。依狀請施行之意。分付。何如。傳曰。允。
정조 7년
安聖彬。以兵曹言啓曰。曹司五衛將尹東晩。素患痰癖之症。當寒添劇。時月之內。無望供職。屢度呈狀乞遞。實病旣如此。則輪番之任。不可久曠。今姑改差。何如。傳曰。允。
정조 7년
安聖彬。以兵曹言啓曰。摠戎廳哨官禁軍遞兒窠。今方有闕矣。依節目禁軍別將。與該營中軍。眼同取才。以其居首者塡差之意。敢啓。傳曰。知道。
정조 7년
林錫喆。以兵曹言啓曰。宣薦內禁衛取才時。三技以上入格人單子。書入之意。敢啓。傳曰。知道。
정조 7년
安聖彬。以訓鍊都監言啓曰。取考可據前例。自本局及該營。分等施賞形止草記事。命下矣。貫一中邊一中二名及邊二中三名。木布各一疋。邊一中七名。各木一疋。依例施賞之意。敢啓。傳曰。知道。
정조 7년
安聖彬。以訓鍊都監言啓曰。本局諸將官。自今年正月至十二月。射講居首人。依例別單書入之意。敢啓。傳曰。知道。
정조 7년
安聖彬。以禁衛營言啓曰。依下敎。本營前排軍。鳥銃試放後。得中之類。單子修入之意。敢啓。傳曰。知道。
정조 7년
安聖彬。以御營廳言啓曰。廣智營集春營入直軍試放後。訓局草記批旨。取考可據前例。自本局及該營。分等施賞。形止草記事。命下矣。取考謄錄。則在前別試射時。有鳥銃貫一中。木一疋布一疋。邊一中。木一疋施賞之例矣。本廳鄕軍鄭光采等四名貫一中。各木一疋布一疋。金弘辰等八名邊一中。各木一疋。分等施賞之意。敢啓。傳曰。知道。
정조 7년
安聖彬。以摠戎廳言啓曰。本廳諸將官射講居首人。依例別單書入之意。敢啓。傳曰。知道。
정조 7년
林錫喆。以義禁府言啓曰。時囚罪人李潤慶。照律公事判付內。此囚功議勿論。仍其所叨邑勿限年定配事。命下矣。李潤慶三和府勿限年定配。而以判付內辭意。具罪目。依例發遣府書吏。押送配所。何如。傳曰。允。
정조 7년
林錫喆。以義禁府言啓曰。備邊司武郞廳單付單子判付內。近來備郞。生疎莫甚。數遞可悶。趙雲行具載敬等。仍任宣傳官減下。因此思之。薦事行首副行首次知擧行云。下位則不過參薦而已。且其中參下二人。有準瓜報仕者。無罪削仕。在所當念。前宣傳官李星會曺翰振等。律名蕩滌。仍任前職。其餘參上宣傳官等。元照律公事。以公罪擧行。已出代人。他窠推移收用事。命下矣。參下宣傳官李星會曺翰振等。罪名蕩滌。仍任前職事。分付該曹。而參上宣傳官李東善具縉等。當初照律。以公罪施行。杖八十收贖之意。敢啓。傳曰。知道。
정조 7년
安聖彬。以義禁府言啓曰。備局堂上鄭尙淳金魯鎭徐有慶鄭好仁徐有隣李在簡徐有大鄭志儉等。下義禁府推考事。傳旨啓下矣。鄭尙淳金魯鎭徐有慶鄭好仁徐有隣李在簡徐有大等。今方待命。卽爲拿囚。鄭志儉閣臣勿爲拿囚。旣有受敎。使之待命於府門外之意。敢啓。傳曰。知道。
정조 7년
以囚單子。傳于安聖彬曰。徐有隣金魯鎭徐有大李在簡鄭志儉。仍更待處分。鄭尙淳鄭好仁徐有慶。原傳旨中付標。
정조 7년
安聖彬。以義禁府言啓曰。徐有隣金魯鎭徐有大李在簡鄭志儉。仍更待處分。鄭尙淳鄭好仁徐有慶。原傳旨中付標事。命下矣。時囚罪人鄭尙淳鄭好仁徐有慶等。放送之意。敢啓。傳曰。知道。
정조 7년
林錫喆。以義禁府言啓曰。時囚罪人姑令放送。其餘諸囚。別無更問之端。混勘誠冤矣。原傳旨竝付標。爲先擧行後。形止卽令該府。草記事。命下矣。時囚罪人金魯鎭徐有隣李在簡徐有大。府門外待命。罪人鄭志儉等。竝卽放送之意。敢啓。傳曰。知道。俄下傳敎中。放送與付標之命。槪示分等區別之意。而此草記混稱放送。付標一款。便沒下落。然已放送。今無可論。而政院則各捧傳旨。可也。
정조 7년
以直提學鄭志儉遞差傳旨。傳于林錫喆曰。不但事實相左。此亦付標中人。此傳旨自在勿施中。自本閣卽爲牌招察任。
정조 7년
安聖彬啓曰。摠戎使徐有大。卽爲牌招。摠戎使密符及兼帶左邊捕盜大將命召大將牌傳令牌。以爲傳授之地。何如。傳曰。允。
정조 7년
禮曹。來二月初二日。行社稷大祭親祭。取稟。奉敎攝儀。
정조 7년
義禁府啓目。中官劉仁默原情云云。傳旨內辭緣。泛稱遲晩。所當請刑是白乎矣。長番內侍。勿爲請刑。旣有先朝受敎。議處。何如。判付啓。分揀放送爲良如敎。
정조 7년
義禁府啓目。執事副司果金和中李壽咸兪任柱等原情云云。傳旨內辭緣。泛稱遲晩。金和中李壽咸等段。所當請刑是白乎矣。曾經侍從。勿爲請刑。旣有先朝受敎。議處爲白乎旀。兪任柱段。刑推得情。何如。判付啓。金和中兪任柱等段。容有可恕之端。罷職放送。李壽咸所供。無非遁辭。明日開坐。從重勘律以聞爲良如敎。
정조 7년
判義禁具善復疏曰。伏以。臣之一身。匪臣之有。頂踵毛髮。莫非造化。欲報之德。如天無極。臣雖至愚。亦具彝性。豈敢爲一毫自便之計。而第臣桑楡之景奄迫。蒲柳之質先衰。重以年前大病之後。形軀雖存。而精力盡消。跨馬則必須扶擁。趨班則殆若顚仆。不但同朝之所共愍。抑亦聖明之所垂矜。陳力就列。已矣無望。求解一念。炳然如丹。前後之疏陳筵懇。非止一再。而聖念靳許。面諭批答。愈往愈溫。臣仰感恩私。俯畏瀆擾。低徊泯默。寔至于今。臣亦自幸無事。捱過時月。廼於日昨公坐。不免觸寒。宿病復發。咳喘交作。癖積衝上。頃刻之間。若將難保。舁還私次。醫治多日。了無分減。蓋臣所患。痰實爲祟。每當冬節。如期輒發。若得閉戶深伏。不犯風寒。則可尋生路。而今臣所叨。俱是重任。戎務抛置。旣極可憫。王獄議讞。尤難暫滯。伏枕悚恐。如添一病。貶坐有命。而無以擧行。臣尤死罪。玆不得不疾聲哀籲。伏乞聖慈。俯垂鑑諒。亟命遞改臣將任及金吾之銜。俾得安意調息。以卒終始生成之澤。不勝幸甚。臣於乞免之章。迤及他說。極其猥越。事係臣營。不容終默。敢此附陳。惟聖明垂察焉。海西金川郡大小南兩面。特敎許劃於訓局。蓋出於重軍需之聖意。臣固欽仰不暇。而若其措置之合宜與否。專在於詳察地形。採訪民情。故臣謹遣人探知。則此是自兩西通畿輔捷路。論以關防。實爲要緊去處。丙年之事。前轍可鑑。伊後雖設白峙鎭。而地面闊大。土卒尠少。緩急之際。難以得力。實可寒心。長谷百里之內。低宜水田。高可火耕。且近舊都。易營生計。民之願入。宜不無人。而至今荒廢。其故有二。距邑絶遠。而山路艱於糶糴。新接未定。而官吏侵其繇役。職此之故。永作無人之地。豈非可惜。今若募人耕作。資其糧械。置倉而除輓運之勞。限年而禁誅求之弊。磨以歲月。漸成村落。則居民有富庶之望。嶺阨無疎虞之歎。其於國計。誠非小幸。而臣本智慮淺短。兼以病情沈痼。未及周詳。而略陳梗槪。伏願聖明。矜其愚而察其誠。如可施行。則下詢廟堂而裁處焉。臣無任屛營祈懇之至。答曰。省疏具悉。所陳令廟堂稟處。
정조 7년
癸卯十二月二十日巳時。上御觀物軒。右承旨入侍時。檢校直閣徐龍輔。右承旨林錫喆。假注書李敬五。記事官李崑秀尹行任。以次進伏訖。上曰。跟隨査實。甚事持難。何時下敎。尙不草記。兵曹擧行。誠極駭然。注書出去。催促。可也。賤臣承命出傳。還入進伏。上曰。閣臣之不爲禁推。旣有受敎。一直提學。待命於闕外之意。分付。可也。賤臣承命出傳。還入進伏。仍命退。諸臣以次退出。
정조 7년
癸卯十二月二十日初更。上御觀物軒。推考房承旨入侍時。左副承旨安聖彬。假注書李敬五。記注官金健修。記事官李祖承。以次進伏訖。上命書傳敎曰。閽禁亦關紀綱。跟隨自有法典。時時提飭。烏可已乎。然而當路之卿宰。出入禁闥者。輒以越法冒禁。看作一副當高致勝事。守門將卒。若有阻搪之事。乃反瞠眼威喝。畢竟逞憾而後已。甚至有別般駭悖之擧。此亦君命也朝令也。而嫌其帶隷之不得如意率入。甘歸犯分之科。不念忌器之戒。毋曰此屬小事。小事尙然。大於此處。足以反隅。予則以爲。早不杜漸。流弊將至於無所不至。近來凡事。朝家雖以含垢爲主。此等處。亦豈肯任他躑躅乎。以至今日。一二干科。卿宰終不自首之擧。而放恣極矣。更思廉恥掃地已久矣。置之遂事勿說之科。亦何妨哉。若令捧供。又復粧撰。如是之際。徒歸屑越。時囚罪人。姑令放送。其餘諸囚。別無更問之端。混勘誠冤矣。原傳旨竝付標。爲先擧行後。形止卽令該府草記。仍命退。承史以次退出。
정조 7년
癸卯十二月二十日初更五點。上御觀物軒。坐直承旨入侍時。右承旨林錫喆。假注書李敬五。記事官李祖承尹行任。以次進伏訖。上命書傳敎曰。逐日監煎之時。提調對吏。藥房提調徐有隣改差。令該曹口傳差出。仍命退。承史以次退出。
정조 7년
行都承旨沈豐之坐。行左承旨朴祐源坐。右承旨林錫喆坐直。左副承旨安聖彬坐。右副承旨李時秀式暇。同副承旨趙興鎭坐直。注書二員未差。假注書徐瀅修仕李敬五仕直。事變假注書沈銖仕。
정조 7년
藥房都提調臣徐命善。副提調臣沈豐之啓曰。節屆隆冬。寒事漸緊。伏未審日間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。元子宮氣候。何如。臣等不任區區伏慮。敢來問安。竝此仰稟。答曰。知道。各殿宮氣候一樣。卿等不必入侍矣。
정조 7년
王大妃殿惠慶宮中宮殿口傳問安。答曰。知道。
정조 7년
吏曹口傳政事。以鄭民始爲內醫院提調。
정조 7년
沈豐之啓曰。今此皇曆。京畿監營二件。一件營上。一件勅使所經邑分上。黃海監營二件。一件營上。一件勅使所經邑分上。平安監營四件。一件營上。三件勅使所經邑分上。開城府江華府原春監營洪忠監營全羅監營慶尙監營咸鏡監營。各一件營上事。自本院成有旨。下送京各司。應爲頒賜。二十三件。亦爲依前頒給之意。敢啓。傳曰。知道。
정조 7년
傳于林錫喆曰。輪對官後日次待令。
정조 7년
備忘記。以內三廳新來人浮費之爲弊。至於弩末。早欲痛加釐正。而因循未遑。拖至于今矣。日前因言端。有提諭於諸武將者。似已相議停當。凡係省減之方。著成節目。以爲永久遵行之地。而我國凡事稍久。則率不免解弛。此事亦安保其不然。然則及今成節目之日。必須嚴立科條。然後可無從後刁蹬之擧。以此意令諸武將知悉。惟今省減之命。不但爲貧寒武弁地而已。蓋以初仕時東西貸覓。負債如丘。及獲一麾。便欲生意充報。如是之際。大而剝割民生。小而擅弄公貨。甘自歸於冒犯之科。此特勢使然耳。以是先正李文成。掌本兵也首革內三廳免新之規。而伊後仍又中廢不行。豈非可惜之甚乎。古今異宜。免新一款。雖難一切除罷。至若所費。祛之無妨。又以盡數祛之爲拘。十存一二。猶賢乎已。其中武兼守門將。所謂新來者。太半是遐外窮不自存之人。而積仕幾年。畢竟沾漑。不越乎佐幕乘障殘薄窠。尤豈不矜憐之甚乎。似此之類。另合撙節剋削。亦令諸武將知悉。朝令貴在反隅。此等省費之擧。趁今一例矯改。無所不可。仍令廟堂。捧甘各衙門各營門。俾各着意釐正。
정조 7년
傳于林錫喆曰。坐直承旨與提調入侍。
정조 7년
沈豐之。以內醫院官員。以都提調提調意啓曰。御醫金泰儉。在喪終制。依例還屬本院。令該曹付軍職。冠帶常仕。何如。傳曰。允。
정조 7년
趙興鎭。以兵曹言啓曰。今十二月二十一日。武臣賓廳講書日次。而內三廳別取才相値。以差備官不備。不得爲之之意。敢啓。傳曰。知道。
정조 7년
趙興鎭。以訓鍊都監言啓曰。本局牙兵崔壽昌。山猪一口。私獵捉納。依例封進。而木綿一疋。布子一疋。依定式施賞之意。敢啓。傳曰。知道。內下木一疋。別爲賞給。
정조 7년
大司憲金夏材。持平李益運李度謙。校理姜。副校理林濟遠鄭在信。正言林道浩成鼎鎭。修撰李兢淵。副修撰李頤祥李錫夏啓曰。請黜置罪人鄭致達妻爲先還配海島。仍令王府。夬正典刑。以洩神人之憤。措辭見上請黑山島圍籬安置罪人龜柱。設鞫嚴問。夬正王法。措辭見上請物故罪人德相。亟施孥籍之典。措辭見上答三司曰。不允。
정조 7년
大司憲金夏材。持平李益運李度謙。正言林道浩成鼎鎭啓曰。請彦衡養遂獻遂。竝令王府。設鞫嚴問。措辭見上請還寢會遂絶島定配之命。仍令王府。設鞫得情。措辭見上請還寢李觀源定配之命。更令王府。設鞫得情。措辭見上請遲晩後物故罪人啓能。亟施孥籍之典。措辭見上請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上請楸子島荐棘罪人最中。更令王府。拿致設鞫。期於得情。夬正王法。措辭見上請亟寢煥億島配之命。仍令王府。加刑得情。快施王章。措辭見上請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。措辭見上請島配罪人貞采。亟令王府。更爲設鞫。夬正王法。措辭見上答兩司曰。不允。
정조 7년
癸卯十二月二十一日巳時。上御誠正閣。左承旨入侍時。行左承旨朴祐源。假注書徐瀅修。記注官金健修。記事官尹行任。以次進伏訖。上命同副承旨入侍。賤臣出傳還入。同副承旨趙興鎭。追入進伏。上命祐源興鎭。分讀諸公事訖。仍命退。諸臣以次退出。
정조 7년
癸卯十二月二十一日申時。上御觀物軒。坐直承旨入侍時。二直提學徐有防。同副承旨趙興鎭。假注書李敬五。記注官金健修。記事官尹行任。以次進伏訖。上曰。藥房提調待令乎。知入。賤臣承命出問。以未及待令之意。仰達。又下敎曰。俄下備忘記已卽輪示各軍門將臣乎否。知入。可也。賤臣承命出問。以已爲輪示之意。仰達。仍命退。諸臣以次退出。
정조 7년
癸卯十二月二十一日酉時。上御觀物軒。坐直承旨與提調入侍時。藥房提調鄭民始。右承旨林錫喆。假注書李敬五。記注官金健修金鳳顯。以次進伏訖。上命讀諸公事。錫喆讀奏公事訖。仍命退。諸臣以次退出。
정조 7년
行都承旨沈豐之坐。行左承旨朴祐源式暇。右承旨林錫喆坐直。左副承旨安聖彬坐。右副承旨李時秀坐直。同副承旨趙興鎭坐。注書二員未差。假注書徐瀅修仕李敬五仕直。事變假注書沈銖仕。
정조 7년
李時秀啓曰。今二十六日宗廟臘享大祭親祭祭文。當爲製進。大提學黃景源。待明朝牌招。何如。傳曰。允。
정조 7년
以咸鏡監司遺棄兒收養事狀啓。傳于沈豐之曰。南北關許多諸邑。皆無收養之報。朝令之下。列邑擧行。豈敢如是。各該慝不以聞之長吏。從當隨現勘罪。以此意。自廟堂嚴飭道伯。一體謄關。分付監賑使處如是。申飭之後。急於塞責以不合收養之類。苟充報來。其爲無狀。無異慝不聞之罪。亦以此意。措辭嚴飭。
정조 7년
以督運御史追劃穀留泊事狀啓。傳于李時秀曰。考其日字。此狀本封發後。間有稍暄時。追劃留泊船隻。已得順風。領付東郡界乎。朝家昕夕一念。耿耿在中。若聞無事畢運之報。庶可爲一分弛慮之道。發船與否。自廟堂卽爲探問。仍令繡衣。狀聞山郡移轉穀。何間可以輸去乎。亦卽關問東伯。使之具由狀聞。
정조 7년
以禁府李壽咸照律公事。傳于李時秀曰。過齋後照律。以懲此輩不勤之罪。
정조 7년
傳于沈豐之曰。咸平縣監。各別擇差。待下批當日辭朝。
정조 7년
有政。吏批。判書李在簡進。參判金文淳牌不進。參議金憙。右承旨林錫喆進。以兪岳柱爲掌令。姜忱爲修撰。金文淳爲同經筵。鄭持淳爲順興府使。閔百履爲鐵山府使。成德雨爲咸平縣監。林濬浩爲醴泉郡守。學諭單金德老。嘉義朴東秀。今加資憲。加資事。承傳。
정조 7년
兵批。判書李𡊠坐起進。參判鄭昌順病。參議李致中入直進。參知趙尙鎭替直。右副承旨李時秀進。副護軍金泰儉尹㬦。副司直宋文載竝單付。宣傳官趙雲行具載敬。仍任事。承傳。
정조 7년
沈豐之。以弘文館言啓曰。上番校理臣姜。下番副修撰臣李錫夏。俱以宗廟臘享大祭祭官。今日議政府肄儀時。晝仕出去之意。敢啓。答曰。知道。
정조 7년
李時秀。以戶曹言啓曰。時御所各處墻壁垣宇。依定式發遣本曹正郞臣韓大裕與兵曹參議臣李致中。佐郞臣李翼晉。東所衛將臣田光洙。西所衛將臣李景尹。南所衛將臣張玹奎。北所衛將臣李弘遂。眼同看審後。有頉處別單書入。而修改則依前傳敎。待明春擧行之意。敢啓。傳曰。知道。果已詳細執頉乎。近來季朔看審。殆作文具。從當逐庫摘奸。如有見漏處。戶郞及衛將。難免重勘。以此預爲知悉。
정조 7년
沈豐之。以吏曹言啓曰。獻陵令安鼎福呈狀內。身病甚重。勢難察任云。今姑改差。何如。傳曰。調理察任之意。分付。此草記勿施。
정조 7년
沈豐之。以吏曹言啓曰。今此宗廟臘享大祭親行時。大祝前校理徐美修。執尊前正言趙弘鎭塡差。而時無職名。令該曹口傳付軍職。何如。傳曰。允。
정조 7년
趙興鎭。以兵曹言啓曰。坼見本曹褒貶啓本及諸道褒貶啓本。則宣傳官李文爀李潤謙李身敬。部將金永勉李益謙題目。竝宜置中考。而置諸上考。致勤點下。部將金吉行。以日淺致勤點下。臣不勝惶恐。而宣傳官李文爀李潤謙李身敬。部將金永勉李益謙。竝以中考施行。金吉行。以下考施行。全羅右水使尹得逵啓本中。黔毛浦萬戶李遇春。智島萬戶崔弘亮題目。竝宜置中考。而置諸上考。致勤點下。殊無嚴明殿最之意。該帥臣。旣自政院察推。勿論。李遇春崔弘亮。竝以中考施行。平安兵使具以謙啓本中。幕嶺萬戶梁德重。以何足責備爲目。嗭洞權管張泰範。以縱乏譽聲爲目。則宜置中考。而置諸上考。吾老梁萬戶張重熙。以何爲招謗爲目。則宜置下考。而置諸中考。殊無嚴明殿最之意。該帥臣推考警責。梁德重張泰範。以中考施行。張重熙。以下考施行。何如。傳曰。允。
정조 7년
李時秀。以兵曹言啓曰。彌串僉使朴致彬。三年內二等褒貶居中。黔毛浦萬戶李遇春。寅火堡萬戶宋泰一連二等褒貶居中。其不職可知。竝依例罷黜。何如。傳曰。允。
정조 7년
趙興鎭。以訓鍊都監言啓曰。向日毆打掖隷禁府羅將金元得全成大等。査實草記。姑爲嚴囚。待辜限更爲嚴査得情草記事。批下矣。多般廉探。別無可疑。詳問被打人。則容貌形跡。無出此兩漢。而辜限已滿。自臣營更欲棍問。而旣遞金吾之任。齋戒相値。不得擧行。事當移送秋曹。而不敢擅便。何以爲之。敢啓。傳曰。卿意。何如。議處。
정조 7년
趙興鎭。以訓鍊都監言啓曰。毆打掖隷禁府羅將金元得全成大。辜限草記批旨。卿意何如。議處事。命下矣。金元得常時作弊多端。毆打掖隷。誠一變怪。雖不承款。中路逃躱。容貌相合。實無可疑。若不嚴懲。來頭之弊。有不可勝言。移送秋曹。刑推定配。隨從全成大。雖不犯手。同往參見。初不挽解。比諸元得。不無差等。而不可全然放釋。亦令秋曹。更加嚴刑懲礪。何如。傳曰。依此決處之意。文移該曹。
정조 7년
趙興鎭。以禁衛營言啓曰。本營前排軍試放單子分等考例施賞後。草記事。判下矣。邊三中二名各木三疋。貫二中二名。貫一中邊一中一名。邊二中三名各木二疋。貫一中五名。邊一中三十一名各木一疋。依別試射定式。分等施賞之意。敢啓。傳曰。知道。
정조 7년
趙興鎭。以守禦廳言啓曰。東西營入直禁御兩營鄕軍停番。代本廳標下作隊軍一百二十名。餘軍十六名。合一百三十六名。自各其營管領來。甲辰正月初一日爲始。當爲分三番輪回入直矣。西營軍六十八名。東營軍六十八名。自本廳點閱後。今二十二日修成冊。領付于禁衛營御營廳之意。敢啓。傳曰。知道。便是團束之軍。過齋後。稍待日暖。欲試軍容。雖於領付三局之後。自是本廳軍兵。親試日。卿其率本廳標下旗鼓待令。畢閱後。兼試鳥銃一巡。預令知悉。日字及處所。從當下敎矣。摠廳照此。
정조 7년
趙興鎭。以摠戎廳言啓曰。廣智營集春營入直。訓鍊都監御營廳兩營軍停番代。本廳標下作隊軍一百八十名。餘軍十名。合一百九十名。自各其營管領來。甲辰正月初一日爲始。當爲分三番輪回入直矣。廣智營軍九十五名。集春營軍九十五名。自本廳點閱後。今月二十二日修成冊。領付于訓鍊都監御營廳之意。敢啓。傳曰。知道。依守廳批旨。擧行。可也。
정조 7년
奎章閣提學臣金鍾秀上疏曰。伏以。臣僇人也。乃於乞骸經年之後。寅緣納供之行。冒沒考績之坐。行止猖披廉恥倒喪。自顧多慙。人謂臣何。所幸獲登文陛。披露腔血。而情窮勢極。未暇擇音。懼深猥越。分甘譴何。乃蒙天地父母。惻然哀矜。恩言鄭重。聖念周至。銓職許解之命。不終日而遂下。十行溫綸。字字泣鬼。嗚呼。臣之頂踵毛髮。孰非我殿下賜。而其於愛欲其生之方。靡不用極。一至於此。臣雖糜身粉骨。尙何以報答萬一也哉。只有北望攢手。終夜流涕而已。抑臣之瑣瑣私懇。已發端於前席矣。其情絶悲。其事絶急。有不容一日緩者。臣母今年八十有七矣。荷聖上及老之恩。備極榮養。蔑以復加。而臣本貧家子。又才短謀生。家食以來。滫瀡藥餌之節。多不能盡分。重以三四年來。喪禍荐酷。哭泣滿室。老人心弱。觸傷多端。臣母於枕席呻囈之中。往往顰蹙含淚而語臣曰。汝何不乞郡將我去。臣每聞此語。中腸如沸。而不幸身陷不測。至上乞骸之章。則乞郡一事。殆同皮不存之毛矣。到今乞骸路阻之後。尙何忍有含不吐。自阻於孝理之下。以重傷老母之心也哉。謹稽故事。如臣踐歷之乞郡而得郡者。前後非一。玆敢援例陳懇。從縣道上聞。儻蒙聖慈。曲察微臣情境之異他。特命該曹。畀臣近畿一小縣。使臣得以仰分芻牧之憂。俯效甘旨之供。則公私之間。可謂兩得其便矣。伏乞裁處焉。臣無任瞻天望聖。涕泣祈懇之至。謹昧死以聞。答曰。省疏具悉。念卿情理。嘗所愍惻于中。而如卿資歷。亦多準許之例。所請事依施。俾遂卿便養之願。
정조 7년
癸卯十二月二十二日辰時。上御觀物軒。工房承旨入侍時。原任直閣鄭東浚。右承旨林錫喆。假注書李敬五。記注官金鳳顯。記事官李祖承。以次進伏訖。上命讀諸公事。錫喆讀公事訖。上曰。左承旨一二直提學待敎入侍。賤臣承命出。與左承旨朴祐源。一直提學鄭志儉。二直提學徐有防。待敎李崑秀偕入進伏。錫喆祖承先爲退出。上曰。發賣自今日開倉乎。知入。賤臣承命出問。以初定於今日。而以捧錢之未畢。不得開倉之意。仰達。上曰。何不預先指揮。使許多百姓。冒寒虛還。該部擧行。誠極慢忽。旣會之民。何以言送。斯速問入。可也。賤臣承命出問。以退定於再明日之意。仰達。仍命退。諸臣以次退出。
정조 7년
癸卯十二月二十二日辰時。上御誠正閣。左副承旨入侍時。左副承旨安聖彬。假注書徐瀅修。記注官金健修金鳳顯。以次進伏訖。上命書傳敎曰。鶴城君家。歲首歲饌。倍數輸送。仍令該府郞官。存問以來。書訖。上曰。今日隷儀。何承旨進去乎。聖彬曰。同副承旨進去矣。仍命退。諸臣以次退出。
정조 7년
癸卯十二月二十二日申時。上御觀物軒。右承旨入侍時。右承旨林錫喆。假注書李敬五。記注官金鳳顯。記事官李崑秀。以次進伏訖。上曰。政官牌去來知入。而咸平乃是災邑。各別擇差。鐵山亦當於今日政差出乎。將待都政乎。竝爲問入。可也。賤臣承命出問。以判書則已承牌。參判參議。姑未及來。鐵山罷狀。俄纔入啓。待還下。今將差出之意。仰達。仍命退。承史以次退出。
정조 7년
癸卯十二月二十二日初更。上御觀物軒。工房承旨入侍時。右承旨林錫喆。假注書李敬五。記注官金鳳顯。記事官李崑秀。以次進伏訖。上命書傳敎曰。咸平縣監明日辭朝。又下敎曰。京外瓜滿窠。分付吏兵曹。竝爲書入。賤臣承命出傳。還入進伏。仍命退。承史以次退出。
정조 7년
行都承旨沈豐之齋宿。行左承旨朴祐源齋直。右承旨林錫喆齋直。左副承旨安聖彬齋宿。右副承旨李時秀齋宿。同副承旨趙興鎭齋宿。注書二員未差。假注書徐瀅修齋宿李敬五齋直。事變假注書沈銖仕。
정조 7년
以香室宗廟臘享大祭親祭受押單子。傳于沈豐之曰。出宮時。當親押矣。
정조 7년
傳于李時秀曰。中部東部官員待令。
정조 7년
趙興鎭。以都摠府言啓曰。今此宗廟臘享大祭親行時。寶劍守宮侍衛。不可不備員。而都摠管安春君烿。差社稷祭初獻官。李在簡進幣瓚爵官進。副摠管吳載純。差永寧殿終獻官。徐有防與吳載純。親同壻有應避之嫌。侍衛將不得備員。相避代。令政院稟旨變通。因令該曹。卽爲口傳差出。以爲備員侍衛之地。何如。傳曰。允。
정조 7년
趙興鎭啓曰。因都摠府草記。今此宗廟臘享大祭親行時侍衛。不可不備員。而都摠管安春君烿。差社稷祭。李在簡進幣鑽爵官進。副摠管吳載純。差永寧殿終獻官。徐有防與吳載純。親同壻有應避之嫌。侍衛將不得備員。相避代。令政院稟旨變通。仍令該曹。卽爲口傳差出事。允下矣。副摠管徐有防。合有變通之道。何以爲之。敢稟。傳曰。許遞。政官牌招。開政差出。
정조 7년
以洪忠監司。陰城縣監李周憲。令攸司稟處事。狀啓。傳于李時秀曰。致斃地方官。當該守令。後弊所關。不可尋常處之。有難以災邑容貸。該縣監李周憲爲先罷黜。其罪狀。依狀請令該府。拿問勘罪。究其根因。專由於當初發配邑不能檢察之致。罪有浮於陰城倅。似此無前之擧。亦難以災邑容貸。原州判官徐琢修。亦爲罷黜。卽令該府。拿來取招。今日政。勿拘常格。各別擇差。待下批當日下送。以此以彼。兩道監司。難免不飭之責。洪忠監司申大升。原春監司徐鼎修竝推考。他餘條件。令該曹稟處。
정조 7년
有政。吏批。判書李在簡進。參判金文淳牌不進。參議金憙進。行左承旨朴祐源進。以蔡弘履爲大司憲。沈有鎭爲兵曹參知。金禧燮爲兵曹佐郞。趙光逵爲原州判官。兪漢紀爲陰城縣監。李世鐸爲安義縣監。
정조 7년
兵批。判書李𡊠進。參判鄭昌順病。參議李致中入直。參知沈有鎭未肅拜。同副承旨趙興鎭進。以徐有寧爲同知。金夏材爲副摠管。柳鎭豐爲忠壯將。李殷福爲五衛將。朴璘爲部將。
정조 7년
刑曹啓目。賑恤廳書吏金百孫。原情云云事。判付啓。出付本曹。使之究問。蓋欲知不卽捧甘之委折。兼欲聞不以實告之事狀。在本曹道理。推廣傳敎言外之旨。發爲問目。逐條査詰。罪人對供之未暢處。反復盤問。期於得情。然後始可修正文書入啓是去乙。觀此草供問目。全不成樣。囚供草率莫甚。委折也事狀也。無一指陳特敎之下。本曹擧行。焉敢乃爾是旀。況旀判堂段。向來飭敎。何等嚴截。而然又事事玩愒。殆若不欲檢細務者然。意之所存。誠莫曉也。此而每每寬恕。當此頹綱。日就掃地之日。無以警他具僚兺除良。武將處地。與他自別。則到處伎倆。惟在干沽二字。此等處。不欲任他。判堂李柱國。亟施罷職不敍之典。兼管御將之代。卽令廟堂。議薦爲旀。亞堂三堂。廉隅所在。勢難冒當。一體罷職爲旀。三堂未差之代。前望單子入之。待下批牌招開坐擧行爲有矣。萬一再供之後。又復如前呑吐。嚴刑究問。斷不可已。以此添問目取招爲旀。該廳許多吏胥。只以此一人句當者。該廳事。節節駭然。所謂該廳吏胥。盡數推捉。通同捧供。前後所犯中當該者。爲誰某是如。各各指名捧侤音。修啓目入啓爲良如敎。
정조 7년
刑曹堂上前望單子入之。判書李在協。參判金夏材。參議趙尙鎭落點。
정조 7년
趙興鎭啓曰。御營大將李柱國。以刑曹判書。亟施罷職不敍之典事。命下矣。將兵之任。不可一刻無摠察之人。何以爲之。敢稟。傳曰。訓鍊大將兼察。
정조 7년
趙興鎭啓曰。御營大將。以訓鍊大將兼察事。命下矣。訓鍊大將具善復。卽爲牌招。聽傳敎。何如。傳曰。允。
정조 7년
備邊司薦望。以徐有大爲御營大將。
정조 7년
趙興鎭啓曰。新除授御營大將徐有大牌招。以爲傳授命召之地。何如。傳曰。允。
정조 7년
朴祐源。以吏曹言啓曰。本曹草記批旨內。連中意謂依例罷黜。李基讓等第點下時。初果咨且。聞于該曹。該曹以爲。京中則連三考居中。然後始乃罷黜云。故以更責來效之意。點下於基讓矣。觀此草記措語。殆若法典則當罷。而因特敎勿論者然。事甚可訝。更爲論理草記。京司殿最。部官外。有許多點下處。而俱不擧論何也。委折亦爲據實草記。可也事。命下矣。大典褒貶條。五考者一中。勿授右職。二中罷職事載錄。今此李基讓。以五考之窠。兩次居中。則當依例罷職。而旣有勿遞之特敎。故置之不論。京司殿最中。部官外點下者。引儀金載道。旣以下考施行。至於內醫院官員點下。則旣非東西班正職。故不爲擧論之意。敢啓。傳曰。知道。殿最至嚴。豈可以特敎。置之不論乎。伊日注書之問于該曹也。該曹分明以元無罷黜之例奏對。問于兵曹。更爲草記。可也。
정조 7년
林錫喆。以吏曹言啓曰。本曹草記批旨。殿最至嚴。豈可以特敎。置之不論乎。伊日注書之問于該曹也。該曹分明以元無罷黜之例奏對。問于兵曹。更爲草記可也事。命下矣。問于兵曹書吏則以爲。本曹所屬京官參下。有朔數。故二中則罷職。參上元無瓜滿之規。雖二中。不爲罷職之意仰對云。蓋緣該吏。只知西銓法例而然。至於本曹。則京職毋論參上參下。俱有瓜限。限內二中。自在應罷。殿最至嚴。誠如聖敎。而南部都事李基讓。勿遞命下之後。臣等不能援據法典。措辭稟裁。矇未周思。直請置之者。實有不審之失。惶恐待罪之意。敢啓。傳曰。知道。南部官點下之本意。部內餓殍。不卽掩瘞之故。欲施警飭。以責來頭。更思之。伊日入直郞官。卽奉事李鋐也。渠則明是出番。合有參恕之道。又況考績至嚴。旣已連中之後。越法仍置。太無意義元啓目中。都事李基讓名上點下處爻周。以下本曹。依此知悉。卿等勿待罪。
정조 7년
李時秀。以賑恤廳言啓曰。因傳敎。本廳米今月二十四日爲始。內廳分二所。減價發賣於五部都民之意。敢啓。傳曰。知道。
정조 7년
趙興鎭。以訓鍊都監言啓曰。銅龍門入直禁衛軍兵停番。代以都監軍替代入直。廣智營入直本局砲手出番。代以摠戎廳標下作隊軍九十五名。分三番入直事定奪矣。該廳軍兵。今已點閱。來甲辰正月初一日爲始。銅龍門本局軍一百名。把摠哨官旗牌官率領入直。廣智營摠戎軍三十名。本局哨官率領。限停番間。輪回入直之意。敢啓。傳曰。知道。
정조 7년
趙興鎭。以訓鍊都監言啓曰。本局牙兵金鼎燁。山猪一口。私獵捉納。依例封進。而木綿一疋。布子一疋。依定式施賞之意。敢啓。傳曰。知道。木綿一疋自戶曹施賞。形止使之草記。
정조 7년
趙興鎭。以禁衛營言啓曰。本營牙兵宋景賢。中鹿一口。李命位小猪一口。私獵捉納。依例封進。而捉鹿牙兵處木五疋。捉猪牙兵處木三疋。依定式分等施賞之意。敢啓。傳曰。知道。分付戶曹。各木一疋賞給。仍令該曹。草記。可也。
정조 7년
趙興鎭。以禁衛營言啓曰。本營諸將官。今年十二朔射講計劃居首人。依例別單書入之意。敢啓。傳曰。知道。
정조 7년
趙興鎭。以禁衛營言啓曰。本營鄕軍停番間。西營入直。以守禦廳軍分三番。每番二十名。本營哨官領率。輪回代直事。已爲定奪矣。守禦廳京標下作隊軍六十八名。今已點閱整齊。來甲辰正月初一日。本營哨官。率領守禦作隊軍二十名。與西營入直將卒。依例替代。而就其中三分二料布。依傳敎。自本營上下之意。敢啓。傳曰。知道。
정조 7년
趙興鎭。以御營廳言啓曰。東郊天摩山近處。本廳砲手李天福金萬順。私獵捉納小豹虎一頭。砲手黃浩澄。捉納大鹿一頭。竝依例封進。而捉虎先殺軍李天福。三升一疋木二疋布一疋。再殺軍金萬順。三升一疋木一疋布一疋。捉鹿軍黃浩澄。木二疋。依定式施賞之意。敢啓。傳曰。知道。捉虎軍兵別賞格。自戶曹考例題給。形止使之草記。捉鹿軍木綿一疋。自本廳別爲施賞後。亦爲草記。
정조 7년
趙興鎭。以御營廳言啓曰。本廳鄕軍停番間。東營集春營入直。以守摠兩營軍。本廳哨官率領。輪回代直事。已爲定奪矣。守禦廳標下作隊軍六十八名。摠戎廳標下作隊軍九十五名。今已點閱整齊。來甲辰正月初一日爲始。分作三番。每番東營守禦軍二十名。集春營摠戎軍三十名本廳哨官率領。與舊番鄕軍。替代入直。而摠戎軍料布則三分二。依傳敎自本廳放下之意。敢啓。傳曰。知道。
정조 7년
林錫喆。以義禁府言啓曰。因洪忠監司申大升狀啓。忠州兼任陰城縣監李周憲爲先罷黜。其罪狀。令該府拿問勘罪事。命下矣。李周憲時在任所云。依例發遣府羅將。拿來。何如。傳曰。災邑出使。貽弊宜恤。待待令拿囚。嚴飭邸人。刻期就囚。
정조 7년
義禁府啓目。賑恤廳郞廳李溆尹文東等原情云云。以傳旨問目內辭意。反覆嚴問。使之口招是白乎。則游辭漫漶。泛稱遲晩。究厥情狀。俱極痛駭。竝只刑推得情。何如。判付啓。李溆段。以其祀故。不得仕進云。別無執言爲罪之端。卽爲分揀放送。此後發賣分給時。使之着意檢飭爲旀。尹文東段。觀其所供。無非遁辭。無論踏印文書與口傳分付。當初頒令則期以翌曉。而忽於前夕黃昏。勿令聚集。住在郊外江上之類。未及聞知。事勢固然。況疲殘部屬。何以趁時遍傳乎。渠亦有料量。豈不知此箇事勢。而泛然分付。漫不致愼者。可謂罪上添罪是如乎。又以其矣等所供中發賣之規言之。初次捧甘。以某日定期。分付之後。至于期日前夕。而無某坊某契分排之捧甘。則該府道理。但當引用昨年已例。且遵初次捧甘。知委民人。領率等待。元非異事。以此以彼。無非該廳不善擧行之致。此囚從重勘律。斷不可已。而聞該廳發賣。在於明曉云。郞官之此時遞易。似或反貽民弊。姑先附過放送。俾卽惕念句檢。待各等畢分後。還囚照律爲良如敎。
정조 7년
安聖彬。以義禁府言啓曰。時囚罪人李溆尹文東等。口招公事判付內。李溆卽爲分揀放送。尹文東姑先附過放送。待各等畢分後。還囚照律事。命下矣。李溆分揀放送。尹文東各等畢分間。姑爲附過放送之意。敢啓。傳曰。知道。
정조 7년
安聖彬。以刑曹言啓曰。賑恤廳書吏張雲成。照律草記事。命下矣。取考律文。則大明律上書詐不以實條有曰。奏事上書。詐不以實者。杖一百徒三年。罪人張雲成。依此律過齋後。決杖一百。黃海道瑞興縣定配所。卽爲押送之意。敢啓。傳曰。姑爲囚禁。以待處分。
정조 7년
林錫喆。以刑曹言啓曰。在囚賑吏七人。竝與照律是在。張雲成卽爲放送事。命下矣。依傳敎罪人賑恤廳書吏朴昌涵張志翼陳潤福文瑞圭孫宗大金時大金百孫張雲成。竝卽分付放送之意。敢啓。傳曰。知道。